b'\n_START_ARTICLE_\nIon Luca Caragiale\n_START_SECTION_\nVia\xc8\x9ba\n_START_PARAGRAPH_\nS-a n\xc4\x83scut la 1 februarie 1852, \xc3\xaen satul Haimanale (care ast\xc4\x83zi \xc3\xaei poart\xc4\x83 numele), fiind primul n\xc4\x83scut al lui Luca \xc8\x98tefan Caragiale \xc8\x99i al Ecaterinei Chiriac Karaboas. Conform unor surse, familia sa ar fi fost de origine arom\xc3\xa2n\xc4\x83. Tat\xc4\x83l s\xc4\x83u, Luca (1812 - 1870), \xc8\x99i fra\xc8\x9bii acestuia, Costache \xc8\x99i Iorgu, s-au n\xc4\x83scut la Constantinopol, fiind fiii lui \xc8\x98tefan, un buc\xc4\x83tar angajat la sf\xc3\xa2r\xc8\x99itul anului 1812 de Ioan Vod\xc4\x83 Caragea \xc3\xaen suita sa._NEWLINE_Atras de teatru, Luca s-a c\xc4\x83s\xc4\x83torit \xc3\xaen 1839 cu actri\xc8\x9ba \xc8\x99i c\xc3\xa2nt\xc4\x83rea\xc8\x9ba Caloropoulos, de care s-a desp\xc4\x83r\xc8\x9bit, f\xc4\x83r\xc4\x83 a divor\xc8\x9ba vreodat\xc4\x83, \xc3\xaentemeindu-\xc8\x99i o familie statornic\xc4\x83 cu bra\xc8\x99oveanca Ecaterina, fiica negustorului grec Luca Chiriac Karaboas._NEWLINE_Primele studii le-a f\xc4\x83cut \xc3\xaen 1859 \xc8\x99i 1860 cu p\xc4\x83rintele Marinache, de la Biserica Sf. Gheorghe din Ploie\xc8\x99ti, iar p\xc3\xa2n\xc4\x83 \xc3\xaen 1864 a urmat clasele primare II-V, la \xc8\x98coala Domneasc\xc4\x83 din Ploie\xc8\x99ti, unde l-a avut \xc3\xaenv\xc4\x83\xc8\x9b\xc4\x83tor pe Bazil Dr\xc4\x83go\xc8\x99escu. P\xc3\xa2n\xc4\x83 \xc3\xaen 1867 a urmat trei clase la Gimnaziul \xe2\x80\x9eSfin\xc8\x9bii Petru \xc8\x99i Pavel\xe2\x80\x9d din Ploie\xc8\x99ti, iar \xc3\xaen 1868 a terminat clasa a V-a liceal\xc4\x83 la Bucure\xc8\x99ti. Caragiale a absolvit Gimnaziul \xe2\x80\x9eSfin\xc8\x9bii Petru \xc8\x99i Pavel\xe2\x80\x9d din Ploie\xc8\x99ti, pe care l-a numit, \xc3\xaen Grand H\xc3\xb4tel \xe2\x80\x9eVictoria Rom\xc3\xa2n\xc4\x83\xe2\x80\x9d, ora\xc8\x99ul s\xc4\x83u natal. Singurul institutor de care autorul Momentelor \xc8\x99i-a adus aminte cu recuno\xc8\x99tin\xc8\x9b\xc4\x83 a fost ardeleanul Bazil Dr\xc4\x83go\xc8\x99escu, acela care \xc3\xaen schi\xc8\x9ba memorialistic\xc4\x83 Dup\xc4\x83 50 de ani l-a primit \xc3\xaen clas\xc4\x83 pe voievodul Unirii._NEWLINE_Adolescentul Iancu a \xc3\xaenceput s\xc4\x83 scrie poezii \xc3\xaen tain\xc4\x83, dar \xc3\xaenainte de debutul literar a fost fascinat de performan\xc8\x9bele teatrale ale unchiului s\xc4\x83u, Iorgu Caragiale, actor \xc8\x99i \xc8\x99ef de trup\xc4\x83, fixat\xc4\x83 la Bucure\xc8\x99ti sau ambulant\xc4\x83. \xc3\x8en 1868 a ob\xc8\x9binut de la tat\xc4\x83l s\xc4\x83u autoriza\xc8\x9bia de a frecventa Conservatorul de Art\xc4\x83 Dramatic\xc4\x83, \xc3\xaen care fratele acestuia, Costache, preda la clasa de declama\xc8\x9bie \xc8\x99i mimic\xc4\x83. \xc3\x8en 1870 a fost nevoit s\xc4\x83 abandoneze proiectul actoriei \xc8\x99i s-a mutat cu familia la Bucure\xc8\x99ti, lu\xc3\xa2ndu-\xc8\x99i cu seriozitate \xc3\xaen primire obliga\xc8\x9biile unui bun \xc8\x99ef de familie. \xc3\x8en acela\xc8\x99i an a fost numit copist la Tribunalul Prahova._NEWLINE_La 12 martie 1885, s-a n\xc4\x83scut Mateiu, fiul natural al Mariei Constantinescu, func\xc8\x9bionar\xc4\x83 la Regie, cu Caragiale, care \xc3\xael declar\xc4\x83 la oficiul st\xc4\x83rii civile._NEWLINE_\xc3\x8en 1871, Caragiale a fost numit sufleor \xc8\x99i copist la Teatrul Na\xc8\x9bional din Bucure\xc8\x99ti, dup\xc4\x83 propunerea lui Mihail Pascaly. L-a cunoscut pe Eminescu c\xc3\xa2nd t\xc3\xa2n\xc4\x83rul poet, debutant la Familia, era sufleor \xc8\x99i copist \xc3\xaen trupa lui Iorgu. Din 1873 p\xc3\xa2n\xc4\x83 \xc3\xaen 1875, Caragiale a colaborat la Ghimpele cu versuri \xc8\x99i proz\xc4\x83, semn\xc3\xa2nd cu ini\xc8\x9bialele Car \xc8\x99i Policar (\xc8\x98arla \xc8\x99i ciobanii, fabul\xc4\x83 antidinastic\xc4\x83)._NEWLINE_La 7\xe2\x80\x938 ianuarie 1889 s-a c\xc4\x83s\xc4\x83torit cu Alexandrina Burelly, fiica actorului Gaetano Burelly. Din aceast\xc4\x83 c\xc4\x83s\xc4\x83torie vor rezulta mai \xc3\xaent\xc3\xa2i dou\xc4\x83 fete: Ioana (n. 24 octombrie 1889) \xc8\x99i Agatha (n. 10 noiembrie 1890), care se sting de timpuriu din cauza tusei convulsive sau a difteriei (la 15 iunie respectiv 24 martie 1891). La 3 iulie 1893 i se na\xc8\x99te un fiu, Luca Ion._NEWLINE_\xc3\x8en 1889, anul mor\xc8\x9bii poetului Mihai Eminescu, Caragiale a publicat articolul \xc3\x8en Nirvana. \xc3\x8en 1890 a fost profesor de istorie la clasele I-IV la Liceul Particular Sf. Gheorghe, iar \xc3\xaen 1892 \xc8\x99i-a exprimat inten\xc8\x9bia de a se exila la Sibiu sau la Bra\xc8\x99ov. La 24 februarie 1903 a avut o \xc3\xaencercare de a se muta la Cluj, unde a fost g\xc4\x83zduit de protopopul Elie D\xc4\x83ianu, \xc3\xaens\xc4\x83 \xc3\xaen luna noiembrie \xc8\x99i-a stabilit domiciliul provizoriu la Berlin. La 14 martie 1905 s-a stabilit definitiv la Berlin.\n_START_SECTION_\nExilul voluntar la Berlin\n_START_PARAGRAPH_\nCaragiale a fost acuzat c\xc4\x83 ar fi plagiat N\xc4\x83pasta dup\xc4\x83 o pies\xc4\x83 a scriitorului ungar Istv\xc3\xa1n Kem\xc3\xa9ny, intitulat\xc4\x83 \xe2\x80\x9eNenorocul\xe2\x80\x9d. Acuza\xc8\x9bia a ap\xc4\x83rut \xc3\xaen 1901 \xc3\xaen dou\xc4\x83 articole din Revista literar\xc4\x83, semnate cu pseudonimul Caion. Furios, Caragiale s-a adresat presei din Bucure\xc8\x99ti, a aflat numele real al autorului (C. Al. Ionescu), l-a ac\xc8\x9bionat in justi\xc8\x9bie \xc8\x99i a c\xc3\xa2\xc8\x99tigat f\xc4\x83r\xc4\x83 probleme, gra\xc8\x9bie pledoariei avocatului s\xc4\x83u, Barbu \xc8\x98tef\xc4\x83nescu Delavrancea._NEWLINE_Cei 12 jura\xc8\x9bi au decis \xc3\xaens\xc4\x83 s\xc4\x83-l achite pe Caion, tot scandalul fiind catalogat drept \xe2\x80\x9eo impertinen\xc8\x9b\xc4\x83 de copil\xe2\x80\x9d._NEWLINE_Sus\xc8\x9binut puternic de Alexandru Macedonski, alergic \xc8\x99i el la valori, Caion \xc2\xabdescoper\xc4\x83\xc2\xbb alte \xc2\xabdou\xc4\x83 plagiate\xc2\xbb._NEWLINE_Sc\xc3\xa2rbit de umilin\xc8\x9ba tr\xc4\x83it\xc4\x83 \xc8\x99i s\xc4\x83tul de nedrept\xc4\x83\xc8\x9bi, Caragiale decide s\xc4\x83 p\xc4\x83r\xc4\x83seasc\xc4\x83 \xc8\x9bara, mut\xc3\xa2ndu-se \xc3\xaempreun\xc4\x83 cu familia la Berlin, \xc3\xaen 1904, c\xc3\xa2nd prime\xc8\x99te o mult a\xc8\x99teptat\xc4\x83 \xc8\x99i disputat\xc4\x83 mo\xc8\x99tenire de la m\xc4\x83tu\xc8\x99a sa, Ecaterina Cardini din \xc8\x98cheii Bra\xc8\x99ovului (cunoscut\xc4\x83 ca Mumuloaia, dup\xc4\x83 porecla Momulo a so\xc8\x9bului ei), c\xc4\x83reia afacerile imobiliare \xc3\xaei aduseser\xc4\x83 mari averi._NEWLINE_Renun\xc8\x9b\xc3\xa2nd la t\xc4\x83cerea ce \xc8\x99i-o impusese \xc3\xaen exilul s\xc4\x83u voluntar de la Berlin, evenimentele din prim\xc4\x83vara anului 1907, \xc3\xael determin pe Caragiale s\xc4\x83 publice, \xc3\xaen noiembrie 1907, la Bucure\xc8\x99ti, bro\xc8\x99ura: 1907 din prim\xc4\x83var\xc4\x83 p\xc3\xa2n\xc4\x83\'n toamn\xc4\x83, un celebru eseu referitor la cauzele \xc8\x99i desf\xc4\x83\xc8\x99urarea marii mi\xc8\x99c\xc4\x83ri \xc8\x9b\xc4\x83r\xc4\x83ne\xc8\x99ti din prim\xc4\x83vara lui 1907. \xc3\x8enainte de a-\xc8\x99i publica pamfletul \xc3\xaen bro\xc8\x99ur\xc4\x83, Caragiale trimisese primul capitol ziarului vienez, Die Zeit, \xc3\xaent\xc3\xa2ia \xc8\x99i cea mai \xc3\xaensemnat\xc4\x83 parte a viitoarei bro\xc8\x99uri, care l-a publicat la 3 aprilie 1907, cu semn\xc4\x83tura: Un patriot rom\xc3\xa2n, ar\xc4\x83t\xc3\xa2nd tot ce s-a petrecut \xc3\xaenainte \xc8\x99i dup\xc4\x83 izbucnirea revoltei \xc8\x9b\xc4\x83r\xc4\x83ne\xc8\x99ti din prim\xc4\x83vara anului 1907: \xe2\x80\x9eCauza dezastrului \xc3\xaen care a c\xc4\x83zut \xc8\x9bara este numai - da, numai, nenorocita politic\xc4\x83 ce o fac partidele \xc8\x99i b\xc4\x83rba\xc8\x9bii no\xc8\x99tri de stat, de patruzeci de ani \xc3\xaencoace.\xe2\x80\x9d Barbu Delavrancea i-a scris emo\xc8\x9bionat prietenului s\xc4\x83u: _NEWLINE_\xe2\x80\x9eDesigur, 1907 al t\xc4\x83u e o minune ca adev\xc4\x83r, ca art\xc4\x83, ca sentiment, ca judecat\xc4\x83. Ai zugr\xc4\x83vit un tablou de mare maestru. Jocul infect al partidelor noastre - pe deasupra \xc8\x9b\xc4\x83rii \xc8\x99i \xc3\xaen detrimentul \xc8\x9b\xc4\x83rii - cu l\xc4\x83comia nest\xc4\x83p\xc3\xa2nit\xc4\x83 a celor ajun\xc8\x99i \xc8\x99i cu \xc3\xaembufnarea dizgra\xc8\x9bioas\xc4\x83 a celor c\xc4\x83zu\xc8\x9bi, l-ai sintetizat a\xc8\x99a de viu ...\xe2\x80\x9d_NEWLINE_Tot atunci i-a trimis lui Mateiu, prin Delavrancea, o scurt\xc4\x83 scrisoare, din care amintim aceste cuvinte: \xe2\x80\x9e\xc3\x8emprejur\xc4\x83rile prin care a trecut \xc8\x99i trece \xc8\x9bara noastr\xc4\x83 \xc8\x99i care-mi \xc3\xaentristeaz\xc4\x83 a\xc8\x99a de ad\xc3\xa2nc b\xc4\x83tr\xc3\xa2ne\xc8\x9bele mie s\xc4\x83-\xc8\x9bi fie \xc3\xaendemn \xc3\xaen dragoste pentru patrie. Dumnezeu s\xc4\x83-\xc8\x9bi fac\xc4\x83 \xc8\x9bie parte de vremuri mai bune la b\xc4\x83tr\xc3\xa2ne\xc8\x9be! Noi am \xc3\xaenceput cu veselie \xc8\x99i sf\xc3\xa2r\xc8\x99im cu m\xc3\xa2hnire. S\xc4\x83 v\xc4\x83 dea vou\xc4\x83, tinerilor, Domnul s\xc4\x83 nu mai vede\xc8\x9bi nici un r\xc4\x83u ar\xc4\x83t\xc3\xa2ndu-se pe biata noastr\xc4\x83 \xc8\x9bar\xc4\x83.\xe2\x80\x9d_NEWLINE_A publicat \xc3\xaen revista literar\xc4\x83 bilunar\xc4\x83 Convorbiri (din 1908, Convorbiri critice), 7 fabule. Ultima dintre ele, Boul \xc8\x99i vi\xc8\x9belul, a fost tip\xc4\x83rit\xc4\x83 \xc3\xaen fruntea num\xc4\x83rului 1 al Convorbirilor critice, av\xc3\xa2nd, \xc3\xaen facsimile, autografe at\xc3\xa2t textul, c\xc3\xa2t \xc8\x99i semn\xc4\x83tura Caragiale. \xc3\x8en articolul bilan\xc8\x9b Dup\xc4\x83 un an ..., M. Dragomirescu, editorul revistei, afirma: _NEWLINE_\xe2\x80\x9e\xc3\x8en fine, acum \xc3\xaen urm\xc4\x83, autoritatea celui mai mare poet, a celui mai des\xc4\x83v\xc3\xa2r\xc8\x99it artist ce am avut vreodat\xc4\x83, autoritatea lui Caragiale, a venit, ca odinioar\xc4\x83 Alecsandri la \xe2\x80\x9eJunimea\xe2\x80\x9d n\xc4\x83sc\xc3\xa2nd\xc4\x83, s\xc4\x83 consfin\xc8\x9beasc\xc4\x83 \xc8\x99i s\xc4\x83 \xc3\xaent\xc4\x83reasc\xc4\x83 importan\xc8\x9ba activit\xc4\x83\xc8\x9bii Convorbirilor critice \xc8\x99i s\xc4\x83 dea modestului r\xc3\xa2u m\xc4\x83re\xc8\x9bia fluviului ...\xe2\x80\x9d_NEWLINE_Doi ani mai t\xc3\xa2rziu a publicat nuvela Kir Ianulea, o versiune rom\xc3\xa2neasc\xc4\x83 a piesei lui Niccol\xc3\xb2 Machiavelli, Nunta lui Belfagor (Belfagor arcidiavolo)._NEWLINE_\xc3\x8en zorii zilei de 9 iunie 1912, Caragiale a murit subit \xc3\xaen locuin\xc8\x9ba sa de la Berlin, din cartierul Sch\xc3\xb6neberg, bolnav fiind de arterioscleroz\xc4\x83. R\xc4\x83m\xc4\x83\xc8\x99i\xc8\x9bele p\xc4\x83m\xc3\xa2nte\xc8\x99ti sunt expuse \xc3\xaen capela cimitirului protestant Erster Sch\xc3\xb6neberger Friedhof \xc8\x99i depuse, la 14 iunie, \xc3\xaen cavoul familiei, \xc3\xaen prezen\xc8\x9ba lui Gherea, a lui Delavrancea \xc8\x99i a lui Vlahu\xc8\x9b\xc4\x83. Cinci luni mai t\xc3\xa2rziu, la 18 noiembrie, sicriul cu r\xc4\x83m\xc4\x83\xc8\x99i\xc8\x9bele sale p\xc4\x83m\xc3\xa2nte\xc8\x99ti a fost adus la Bucure\xc8\x99ti \xc8\x99i, la 22 noiembrie 1912, s-a f\xc4\x83cut \xc3\xaenmorm\xc3\xa2ntarea la cimitirul \xc8\x98erban Vod\xc4\x83. Cortegiul funerar, format la biserica Sf. Gheorghe, a f\xc4\x83cut un ocol prin fa\xc8\x9ba Teatrului Na\xc8\x9bional \xc8\x99i a continuat apoi drumul p\xc3\xa2n\xc4\x83 la cimitir, \xc3\xaen fruntea miilor de bucure\xc8\x99teni care au luat parte la aceast\xc4\x83 solemnitate afl\xc3\xa2ndu-se to\xc8\x9bi marii scriitori ai timpului: Alexandru Vlahu\xc8\x9b\xc4\x83, Mihail Sadoveanu, Emil G\xc3\xa2rleanu, Cincinat Pavelescu, \xc8\x98t. O. Iosif, Ovid Densu\xc8\x99ianu, Corneliu Moldovan, Delavrancea, Sandu Aldea, N. D. Cocea \xc8\x99i al\xc8\x9bii. \xc3\x8en cuv\xc3\xa2ntarea pe care a \xc8\x9binut-o la biserica Sf. Gheorghe, Delavrancea men\xc8\x9biona: \xe2\x80\x9eCaragiale a fost cel mai mare rom\xc3\xa2n din c\xc3\xa2\xc8\x9bi au \xc8\x9binut un condei \xc3\xaen m\xc3\xa2n\xc4\x83 \xc8\x99i o tor\xc8\x9b\xc4\x83 aprins\xc4\x83 \xc3\xaen cealalt\xc4\x83 m\xc3\xa2n\xc4\x83. Condeiul a c\xc4\x83zut, dar tor\xc8\x9ba arde \xc8\x99i nu se va stinge niciodat\xc4\x83.\xe2\x80\x9d Iar Mihail Sadoveanu ad\xc4\x83uga: \xe2\x80\x9eCaragiale a \xc3\xaensemnat o dung\xc4\x83 mare \xc8\x99i foarte luminoas\xc4\x83 \xc3\xaen literatura noastr\xc4\x83 contemporan\xc4\x83; ea a r\xc4\x83mas asupra noastr\xc4\x83 \xc8\x99i va r\xc4\x83m\xc3\xa2ne asupra tuturor genera\xc8\x9biilor.\xe2\x80\x9d_NEWLINE_Caragiale s-a bucurat de recunoa\xc8\x99terea operei sale pe perioada vie\xc8\x9bii sale, \xc3\xaens\xc4\x83 a fost \xc8\x99i criticat \xc8\x99i desconsiderat. Dup\xc4\x83 moartea sa, a \xc3\xaenceput s\xc4\x83 fie recunoscut pentru importan\xc8\x9ba sa \xc3\xaen dramaturgia rom\xc3\xa2neasc\xc4\x83. Piesele sale au fost jucate \xc8\x99i au devenit relevante \xc3\xaen perioada regimului comunist. \xc3\x8en 1982, \xc3\xaentre Groapa Fundeni \xc8\x99i Dealul Bolintin, Lucian Pintilie a \xc3\xaenceput filmarea peliculei \xe2\x80\x9eDe ce trag clopotele, Mitic\xc4\x83?\xe2\x80\x9d, inspirat din piesa D-ale carnavalului. Pelicula a fost interzis\xc4\x83 de comuni\xc8\x99ti \xc3\xaen faza \xc3\xaen care nu i se definitivase montajul, din pricina trimiterilor sarcastice voalate la adresa sistemului de atunci._NEWLINE_De\xc8\x99i Caragiale a scris doar nou\xc4\x83 piese, el este considerat cel mai bun dramaturg rom\xc3\xa2n prin faptul c\xc4\x83 a reflectat cel mai bine realit\xc4\x83\xc8\x9bile, limbajul \xc8\x99i comportamentul rom\xc3\xa2nilor. Opera sa i-a influen\xc8\x9bat pe al\xc8\x9bi dramaturgi, \xc3\xaentre care Eugen Ionesco. Eric D. Tappe a afirmat \xc3\xaen cartea sa, Ion Luca Caragiale: \xe2\x80\x9eHe prided himself on his knowledge of Romanian and would say: \'Not many are masters of it as I am.\'"\n_START_SECTION_\nZiarist, publicist, poet\n_START_PARAGRAPH_\n\xc3\x8enceputul activit\xc4\x83\xc8\x9bii jurnalistice a lui Caragiale poate fi datat, cu probabilitate, \xc3\xaen luna octombrie 1873, la ziarul Telegraful, din Bucure\xc8\x99ti, unde ar fi publicat rubrica de anecdote intitulat\xc4\x83 Curiozit\xc4\x83\xc8\x9bi. Apropierea de ziaristic\xc4\x83 este confirmat\xc4\x83, cu certitudine, odat\xc4\x83 cu colaborarea la revista Ghimpele, unde \xc8\x99i-ar fi semnat unele dintre cronici cu pseudonimele: Car \xc8\x99i Policar, \xc3\xaen care sunt vizibile vioiciunea \xc8\x99i verva de bun\xc4\x83 calitate. Numele \xc3\xaentreg \xc3\xaei apare la publicarea de la 1 octombrie 1874 a poemului Versuri \xc3\xaen Revista contemporan\xc4\x83. \xc3\x8en num\xc4\x83rul din luna decembrie 1874 al revistei, numele lui Caragiale a ap\xc4\x83rut trecut printre numele scriitorilor care formau \xe2\x80\x9ecomitetul redac\xc8\x9bional\xe2\x80\x9d. Un moment esen\xc8\x9bial l-a constituit colaborarea la Revista contemporan\xc4\x83, la 4 octombrie 1874, cu trei pagini de poezie semnate I. L. Caragiale. Gazet\xc4\x83ria propriu-zis\xc4\x83 \xc8\x99i l-a revendicat \xc3\xaens\xc4\x83 de la apari\xc8\x9bia bis\xc4\x83pt\xc4\x83m\xc3\xa2nalului Aleg\xc4\x83torul liber, al c\xc4\x83rui girant responsabil a fost \xc3\xaen anii 1875 - 1876. \xc3\x8en lunile mai \xc8\x99i iunie 1877, Caragiale a redactat singur \xc8\x99ase numere din \xe2\x80\x9efoi\xc8\x9ba hazlie \xc8\x99i popular\xc4\x83\xe2\x80\x9d, Claponul. \xc3\x8entre anii 1876 \xc8\x99i 1877 a fost corector la Unirea democratic\xc4\x83._NEWLINE_\xc3\x8en august 1877, la izbucnirea R\xc4\x83zboiului de Independen\xc8\x9b\xc4\x83, a fost conduc\xc4\x83tor al ziarului Na\xc8\x9biunea rom\xc3\xa2n\xc4\x83, scos la propunerea publicistului francez Fr\xc3\xa9d\xc3\xa9ric Dam\xc3\xa9 (1849, Tonnerre, Fran\xc8\x9ba - 1907, Bucure\xc8\x99ti). \xc3\x8en aceast\xc4\x83 perioad\xc4\x83 a ap\xc4\x83rut \xc8\x99i Calendarul Claponului. Ziarul, cu numeroase rubrici scurte \xc8\x99i cuprinz\xc4\x83toare, a fost suprimat dup\xc4\x83 numai \xc8\x99ase s\xc4\x83pt\xc4\x83m\xc3\xa2ni. Pun\xc3\xa2ndu-\xc8\x99i \xc3\xaen practic\xc4\x83 experien\xc8\x9ba gazet\xc4\x83reasc\xc4\x83 de p\xc3\xa2n\xc4\x83 atunci, Caragiale a \xc3\xaenceput, \xc3\xaen decembrie 1877, colaborarea la Rom\xc3\xa2nia liber\xc4\x83, public\xc3\xa2nd foiletoanele teatrale Cercetare critic\xc4\x83 asupra teatrului rom\xc3\xa2nesc. La Teatrul Na\xc8\x9bional se prezenta \xc3\xaen aceast\xc4\x83 perioad\xc4\x83, piesa Roma \xc3\xaenvins\xc4\x83, de Alexandre Parodi, \xc3\xaen traducerea lui Caragiale._NEWLINE_\xc3\x8entre anii 1878 \xc8\x99i 1881 a colaborat la Timpul, al\xc4\x83turi de Eminescu, Ronetti-Roman \xc8\x99i Slavici. La 1 februarie 1880 revista Convorbiri literare a publicat comedia \xc3\xaentr-un act Conu Leonida fa\xc8\x9b\xc4\x83 cu reac\xc8\x9biunea. Tot \xc3\xaen 1878 a \xc3\xaenceput s\xc4\x83 frecventeze \xc8\x99edin\xc8\x9bele bucure\xc8\x99tene ale Junimii, la Titu Maiorescu \xc8\x99i s\xc4\x83 citeasc\xc4\x83 din scrierile sale. La Ia\xc8\x99i, a citit O noapte furtunoas\xc4\x83 \xc3\xaentr-una din \xc8\x99edin\xc8\x9bele de la Junimea. \xc3\x8en 1879 a publicat \xc3\xaen Convorbiri literare piesa O noapte furtunoas\xc4\x83. De Pa\xc8\x99te, \xc3\xaen 1879, se afla la Viena, \xc3\xaempreun\xc4\x83 cu Titu Maiorescu._NEWLINE_Dup\xc4\x83 3 ani de colaborare, \xc3\xaen 1881, s-a retras de la Timpul. A fost numit, prin decret regal, revizor \xc8\x99colar pentru jude\xc8\x9bele Suceava \xc8\x99i Neam\xc8\x9b. \xc3\x8en 1882, a fost mutat, la cerere, \xc3\xaen circumscrip\xc8\x9bia _NEWLINE_Arge\xc8\x99 - V\xc3\xa2lcea. La 1 martie 1884, a avut loc prima reprezenta\xc8\x9bie a operei bufe Hatmanul Baltag, scris\xc4\x83 \xc3\xaen colaborare cu Iacob Negruzzi, iar la 17 martie a participat la _NEWLINE_\xc8\x99edin\xc8\x9ba _NEWLINE_Junimii, \xc3\xaen _NEWLINE_prezen\xc8\x9ba lui V. Alecsandri._NEWLINE_\xc3\x8en 6 octombrie, \xc3\xaenso\xc8\x9bit de Titu Maiorescu, a citit la aniversarea Junimii, la Ia\xc8\x99i, O scrisoare pierdut\xc4\x83, iar la 13 noiembrie, \xc3\xaen prezen\xc8\x9ba reginei, premiera piesei s-a bucurat de un succes extraordinar._NEWLINE_\xc3\x8en iunie 1885 \xc8\x99i-a \xc3\xaenceput seria articolelor literare \xc8\x99i politice la Voin\xc8\x9ba na\xc8\x9bional\xc4\x83, ziar condus de Alexandru D. Xenopol. La moartea lui Eminescu a publicat articolul \xc3\x8en Nirvana. A colaborat cu articole politice \xc8\x99i literare la ziarul junimist Constitu\xc8\x9bionalul, sub semn\xc4\x83tura C. \xc8\x99i cu pseudonimele Falstaff, Zoil, Nastratin \xc8\x99i Hans. La 8 aprilie 1885, a avut loc reprezenta\xc8\x9bia comediei D-ale Carnavalului, premiat\xc4\x83 la 25 ianuarie 1886, fluierat\xc4\x83 la premier\xc4\x83._NEWLINE_Din 1896, a colaborat sub pseudonimele Ion \xc8\x99i Luca la revista umoristic\xc4\x83 Lumea veche. La Ziua a scris articole politice \xc8\x99i un reportaj la moartea lui Alexandru Odobescu. A condus, din 1896, Epoca literar\xc4\x83, supliment al ziarului Epoca. \xc3\x8en Convorbiri critice \xc8\x99i \xc3\xaen Timpul \xc8\x99i-a publicat piesele de teatru. C\xc3\xa2nd Slavici \xc8\x99i Co\xc8\x99buc au \xc3\xaenceput publicarea revistei Vatra (1894), Caragiale s-a aflat printre principalii colaboratori. Din 1895 \xc8\x99i p\xc3\xa2n\xc4\x83 \xc3\xaen 1899 a colaborat la revistele: Gazeta poporului, Epoca, Drapelul, Povestea vorbei, Lumea veche, Adev\xc4\x83rul, Foaie interesant\xc4\x83, Literatur\xc4\x83 \xc8\x99i art\xc4\x83 rom\xc3\xa2neasc\xc4\x83, Pagini literare. \xc3\x8en 1896 a condus Epoca literar\xc4\x83. Din 1899 a \xc3\xaenceput s\xc4\x83 publice la Lupta, Luceaf\xc4\x83rul, Rom\xc3\xa2nul, Convorbiri. Din 1899 a sus\xc8\x9binut la Universul seria de Noti\xc8\x9be critice, care a oferit materiale volumului Momente. Prin articolul Despre Teatrul Na\xc8\x9bional, de la 19 noiembrie 1899, a indispus comitetul teatral din care el \xc3\xaensu\xc8\x99i f\xc4\x83cea parte. Ziarul Die Zeit din Viena a publicat, la 3 aprilie 1907, sub semn\xc4\x83tura Un patriot, prima parte din scrierea politic\xc4\x83 1907._NEWLINE_Spre deosebire de Eminescu, care vedea \xc3\xaen gazet\xc4\x83rie o misiune civic\xc4\x83 direct\xc4\x83, Caragiale \xc8\x99i-a asumat-o indirect, ca o pedagogie implicit\xc4\x83 a prezent\xc4\x83rii aspectului social, sub forma ironiei, pentru \xc3\xaendreptarea tuturor relelor._NEWLINE_Colaborarea sus\xc8\x9binut\xc4\x83 \xc3\xaen pres\xc4\x83, de la publica\xc8\x9biile de prestigiu (Convorbiri literare, \xc3\xaen anii de participare la Junimea, Convorbiri critice \xc8\x99i Via\xc8\x9ba rom\xc3\xa2neasc\xc4\x83, dup\xc4\x83 1900, Timpul, Constitu\xc8\x9bionalul, Epoca), dar \xc8\x99i \xc3\xaen publica\xc8\x9bii mai obscure c\xc4\x83rora nu le-a refuzat sprijinul (Gazeta s\xc4\x83teanului, \xc3\xaen care au ap\xc4\x83rut C\xc4\x83nu\xc8\x9b\xc4\x83, om sucit \xc8\x99i La hanul lui M\xc3\xa2njoal\xc4\x83), l-a f\xc4\x83cut pe Caragiale s\xc4\x83 abordeze diverse genuri publiciste precum reportajul \xc8\x99i interviul, articole politice \xc8\x99i foiletoane cu tematic\xc4\x83 \xc8\x99i alur\xc4\x83 stilistic\xc4\x83 diferite:_NEWLINE_\xe2\x80\x9e\xc3\x8encep\xc3\xa2nd cu \xe2\x80\x9emofturile\xe2\x80\x9d sale de la debut \xc3\xaen ziarul Aleg\xc4\x83torul liber (1875 - 1876) \xc8\x99i p\xc3\xa2n\xc4\x83 la scrierea \xe2\x80\x9eMomentelor\xe2\x80\x9d (1899 - 1901), Caragiale, trec\xc3\xa2nd prin orice rubric\xc4\x83 a ziarelor la care colabora, va compune o oper\xc4\x83 umoristic\xc4\x83 f\xc4\x83r\xc4\x83 egal \xc3\xaen literatura noastr\xc4\x83. Dar, paralel cu aceast\xc4\x83 fa\xc8\x9b\xc4\x83 a personalit\xc4\x83\xc8\x9bii sale, \xc3\xaen publicistic\xc4\x83 mai este o fa\xc8\x9b\xc4\x83, de cele mai multe ori ascuns\xc4\x83 \xc3\xaen anonimatul de p\xc3\xa2n\xc4\x83 acum al paginilor de ziare: anume o fa\xc8\x9b\xc4\x83 grav\xc4\x83, preocupat\xc4\x83 p\xc3\xa2n\xc4\x83 la nelini\xc8\x99te \xc8\x99i fr\xc4\x83m\xc3\xa2ntare interioar\xc4\x83 de destinul nostru na\xc8\x9bional, pe fundalul mi\xc8\x99c\xc4\x83rii politice confuze, superficiale, improvizate \xc8\x99i iresponsabile. Caragiale este singurul adev\xc4\x83rat mare contemporan al lui Eminescu. Poate c\xc4\x83 \xc3\xaen str\xc4\x83fundurile sale \xc8\x99i poetul, sim\xc8\x9bindu-se singur \xc3\xaen redac\xc8\x9bia Timpului, se va fi g\xc3\xa2ndit la tov\xc4\x83r\xc4\x83\xc8\x99ia perechii sale de destin!\xe2\x80\x9d_NEWLINE_\xe2\x80\x94Marin Bucur_NEWLINE_Prin modul de a scrie \xc8\x99i prin diversitatea preocup\xc4\x83rilor, articolele politice ale lui Caragiale au devenit sinteze satirice concentrate. O mi\xc8\x99care caracteristic\xc4\x83 a f\xc4\x83cut s\xc4\x83 alterneze observa\xc8\x9bia de moravuri cu generalizarea \xc8\x99i cu construirea ironic\xc4\x83 de tipuri. Cu privire la pamfletul caragialian trebuie remarcat textul din 1907, greu de clasat \xc3\xaentr-un gen \xc8\x99i a\xc8\x99a destul de elastic._NEWLINE_Din rela\xc8\x9biile lui Caragiale cu publica\xc8\x9biile anilor 1870 - 1910, dincolo de constatarea unui interes care s-a prelungit p\xc3\xa2n\xc4\x83 la cap\xc4\x83tul existen\xc8\x9bei sale, Caragiale a \xc3\xaennobilat genul publicistic.\n_START_SECTION_\nMoftul rom\xc3\xa2n\n_START_PARAGRAPH_\n\xc3\x8en ianuarie 1893, retras din ziaristic\xc4\x83 de la sf\xc3\xa2r\xc8\x99itul anului 1889, Caragiale a \xc3\xaenfiin\xc8\x9bat revista umoristic\xc4\x83 Moftul rom\xc3\xa2n, subintitulat\xc4\x83 polemic \xe2\x80\x9eRevista spiritist\xc4\x83 na\xc8\x9bional\xc4\x83, organ pentru r\xc4\x83sp\xc3\xa2ndirea \xc8\x99tiin\xc8\x9belor oculte \xc3\xaen Dacia Traian\xc4\x83\xe2\x80\x9d. \xc3\x8encep\xc3\xa2nd cu num\xc4\x83rul 11, revista a devenit ilustrat\xc4\x83, public\xc3\xa2nd caricaturi, iar prin publicarea unora dintre cele mai valoroase schi\xc8\x9be caragiale\xc8\x99ti, Moftul rom\xc3\xa2n s-a dovedit \xc8\x99i un organ literar. Cu unele \xc3\xaentreruperi, revista a ap\xc4\x83rut p\xc3\xa2n\xc4\x83 \xc3\xaen anul 1902 \xc8\x99i a avut colaboratori numero\xc8\x99i (Teleor, Emil G\xc3\xa2rleanu, I. Al. Br\xc4\x83tescu-Voine\xc8\x99ti, Alexandru Cazaban). Calendarul Moftului rom\xc3\xa2n, pe anul 1908, de I. L. Caragiale, a ap\xc4\x83rut la Bucure\xc8\x99ti.\n_START_SECTION_\nConferen\xc8\x9biar\n_START_PARAGRAPH_\nCaragiale a fost atras de contactul cu publicul, ar\xc4\x83t\xc3\xa2nd o predilec\xc8\x9bie deosebit\xc4\x83 pentru participarea la conferin\xc8\x9be \xc8\x99i \xc8\x99ez\xc4\x83tori literare, frecvente \xc3\xaen epoca sa. \xc3\x8en acele \xc3\xaemprejur\xc4\x83ri \xc8\x99i-a manifestat calit\xc4\x83\xc8\x9bile de \xe2\x80\x9ecauseur\xe2\x80\x9d fermec\xc4\x83tor \xc8\x99i inteligent, de interpret ne\xc3\xaentrecut al textelor sale. La Ateneul Rom\xc3\xa2n, institu\xc8\x9bie fondat\xc4\x83 \xc3\xaen 1865 din ini\xc8\x9biativa unor c\xc4\x83rturari patrio\xc8\x9bi (Constantin Esarcu, dr. Nicolae Kretzulescu, Vasile Alexandrescu-Urechia) \xc8\x99i care \xc3\xae\xc8\x99i propunea - programatic - s\xc4\x83 contribuie la r\xc4\x83sp\xc3\xa2ndirea \xc3\xaen cercuri c\xc3\xa2t mai largi a \xc8\x99tiin\xc8\x9bei \xc8\x99i a culturii, Caragiale a \xc3\xaenceput s\xc4\x83 conferen\xc8\x9bieze din 1892. Dramaturgul a prezentat la Ateneu conferin\xc8\x9ba Ga\xc8\x99te \xc8\x99i g\xc3\xa2\xc8\x99te, care a provocat iritarea societ\xc4\x83\xc8\x9bii Junimea \xc8\x99i a lui Titu Maiorescu._NEWLINE_La 9 mai 1893 Caragiale a \xc8\x9binut o conferin\xc8\x9b\xc4\x83 la clubul muncitorilor despre Prostie \xc8\x99i inteligen\xc8\x9b\xc4\x83, f\xc4\x83c\xc3\xa2nd aluzii la Maiorescu. La Buz\xc4\x83u, la 15 martie 1896, a prezentat conferin\xc8\x9ba Prostie, \xe2\x80\x9e\xc3\xaen fa\xc8\x9ba unei colosale adun\xc4\x83ri\xe2\x80\x9d._NEWLINE_Din 1898 a interpretat, la Ateneu, cu verva-i recunoscut\xc4\x83, unele dintre Momentele sale, \xc3\xaencredin\xc8\x9bate publicului mai ales \xc3\xaen cotidianul Universul (27 septembrie 1899). \xc3\x8en seria conferin\xc8\x9belor \xc8\x99tiin\xc8\x9bifice \xc8\x99i culturale (care aveau loc, de regul\xc4\x83, joia \xc8\x99i duminica seara), Caragiale era programat cu \xe2\x80\x9electuri literare\xe2\x80\x9d, la 9 ianuarie 1900, presa bucure\xc8\x99tean\xc4\x83 \xc3\xaenregistr\xc3\xa2nd cu entuziasm evenimentul: _NEWLINE_\xe2\x80\x9eO conferin\xc8\x9b\xc4\x83 a eminentului nostru prozator este un adev\xc4\x83rat \xc8\x99i fericit eveniment literar\xe2\x80\x9d_NEWLINE_Dintre interven\xc8\x9biile sale a r\xc4\x83zb\xc4\x83tut ceva din farmecul deosebit al acestui geniu al cuv\xc3\xa2ntului (scris \xc8\x99i vorbit): _NEWLINE_\xe2\x80\x9eCitind, el tr\xc4\x83ie\xc8\x99te acele scene \xc8\x99i ne face \xc8\x99i pe noi s\xc4\x83 le tr\xc4\x83im. Intr\xc4\x83 \xc3\xaen personajele sale \xc8\x99i le imit\xc4\x83 limbajul, privirile, vocea, gesturile \xc8\x99i expresiile. Te face s\xc4\x83 r\xc3\xa2zi cu hohote, iar \xc3\xaen p\xc4\x83r\xc8\x9bile mi\xc8\x99c\xc4\x83toare, te \xc3\xaenduio\xc8\x99eaz\xc4\x83. Caragiale este ceea ce se nume\xc8\x99te un temperament artistic, de o superioritate absolut\xc4\x83, net\xc4\x83g\xc4\x83duit\xc4\x83 \xc3\xaen surprinz\xc4\x83toarea ei complexitate\xe2\x80\x9d_NEWLINE_\xe2\x80\x94Universul, 1898\n_START_SECTION_\nDirector de teatru\n_START_PARAGRAPH_\nCaragiale a fost \xc8\x99i director al Teatrului Na\xc8\x9bional din Bucure\xc8\x99ti. Titu Maiorescu, ministrul Instruc\xc8\x9biunii Publice, ocup\xc3\xa2ndu-se de problema schimb\xc4\x83rii conducerii Teatrului Na\xc8\x9bional, dup\xc4\x83 mai multe consult\xc4\x83ri a hot\xc4\x83r\xc3\xa2t, la 2 iulie 1888: \xe2\x80\x9eDirector al primului nostru teatru va fi t\xc3\xa2n\xc4\x83rul dramaturg I. L. Caragiale\xe2\x80\x9d. \xc3\x8en v\xc3\xa2rst\xc4\x83 de numai 36 de ani, a deschis stagiunea, la 1 octombrie 1888, cu comedia Manevrele de toamn\xc4\x83, o localizare f\xc4\x83cut\xc4\x83 de Paul Gusty, \xc3\xaen care interpre\xc8\x9bii au ob\xc8\x9binut succese remarcabile. Nefiind sprijinit de c\xc3\xa2\xc8\x9biva mari actori dramatici ai timpului (Aristizza Romanescu, Grigore Manoilescu \xc8\x99i Constantin Nottara) \xc8\x99i \xe2\x80\x9esabotat\xe2\x80\x9d de unele ziare bucure\xc8\x99tene, Caragiale s-a v\xc4\x83zut nevoit s\xc4\x83 demisioneze \xc3\xaen 1889, \xc3\xaenainte de \xc3\xaenceperea stagiunii urm\xc4\x83toare, dup\xc4\x83 ce dovedise, totu\xc8\x99i, evidente resurse de organizator \xc8\x99i o neb\xc4\x83nuit\xc4\x83 energie.\n_START_SECTION_\nCaragiale \xc8\x99i ASTRA\n_START_PARAGRAPH_\nCaragiale s-a bucurat de un mare respect \xc3\xaen r\xc3\xa2ndurile tuturor arti\xc8\x99tilor \xc8\x99i ale militan\xc8\x9bilor pentru cauza na\xc8\x9bional\xc4\x83. \xc3\x8en acest sens sunt edificatoare c\xc3\xa2teva r\xc3\xa2nduri dintr-o scrisoare pe care Vasile Goldi\xc8\x99 i-a trimis-o, la 26 februarie 1911, \xc3\xaen perioada colabor\xc4\x83rii sale la Rom\xc3\xa2nul: \xe2\x80\x9ePoate nici nu po\xc8\x9bi s\xc4\x83-\xc8\x9bi dai seama ce mare serviciu ai f\xc4\x83cut cauzei noastre na\xc8\x9bionale. S\xc4\x83 ne aju\xc8\x9bi acum cu puterea de leu a d-tale la biruin\xc8\x9b\xc4\x83. S\xc4\x83 ne scrii. Fie articole de fond, fie vreo schi\xc8\x9b\xc4\x83 literar\xc4\x83, fie, \xc3\xaen fine, orice, numai s\xc4\x83 fie ie\xc8\x99it din sufletul lui Caragiale \xc8\x99i s\xc4\x83 fie isc\xc4\x83lit numele Caragiale. At\xc3\xa2t ne trebuie \xc8\x99i \xc3\xaenvingerea noastr\xc4\x83 e sigur\xc4\x83.\xe2\x80\x9d_NEWLINE_\xc3\x8en acest timp, la Bra\xc8\x99ov, Andrei B\xc3\xa2rseanu a introdus opera lui Caragiale \xc3\xaen activitatea didactic\xc4\x83 \xc8\x99i \xc3\xaen manifest\xc4\x83rile anuale ale Societ\xc4\x83\xc8\x9bii de lectur\xc4\x83 a studen\xc8\x9bilor. Printre militan\xc8\x9bii societ\xc4\x83\xc8\x9bilor culturale rom\xc3\xa2ne\xc8\x99ti din Transilvania care l-au cunoscut pe Caragiale, s-au aflat \xc8\x99i Valeriu Brani\xc8\x99te, George Moroianu \xc8\x99i Zaharia B\xc3\xa2rsan, ultimul scriind chiar \xc8\x99i un articol consacrat lui Caragiale la \xc3\xaemplinirea a 25 de ani de activitate literar\xc4\x83 (1901): \xe2\x80\x9eEste un fapt \xc3\xaembucur\xc4\x83tor aceast\xc4\x83 afec\xc8\x9biune din partea publicului, mai ales \xc3\xaen \xc8\x9bara rom\xc3\xa2neasc\xc4\x83 unde munca scriitorilor e r\xc4\x83spl\xc4\x83tit\xc4\x83 a\xc8\x99a de ingrat.\xe2\x80\x9d_NEWLINE_\xc3\x8en Gazeta Transilvaniei de la Bra\xc8\x99ov au ap\xc4\x83rut articole \xc8\x99i informa\xc8\x9bii despre s\xc4\x83rb\xc4\x83torirea lui Caragiale la Bucure\xc8\x99ti. Cel mai important moment al leg\xc4\x83turilor lui Caragiale cu ASTRA a fost reprezentat de adunarea general\xc4\x83 jubiliar\xc4\x83 a Asocia\xc8\x9biunii, prilejuit\xc4\x83 de \xc3\xaemplinirea a 50 de ani de activitate (Blaj, 28 - 30 august 1911). Au fost prezen\xc8\x9bi Gheorghe Pop de B\xc4\x83se\xc8\x99ti, Vasile Goldi\xc8\x99, Octavian Goga, Octavian Codru T\xc4\x83sl\xc4\x83uanu, Andrei B\xc3\xa2rseanu, Horia Petra Petrescu. La s\xc4\x83rb\xc4\x83torirea jubileului de 50 de ani de activitate a ASTREI, de la Blaj, \xc3\xaen zilele de 14 - 17 august 1911, au participat peste patruzeci de mii de rom\xc3\xa2ni, veni\xc8\x9bi din toate jude\xc8\x9bele \xc8\x9b\xc4\x83rii. Printre delega\xc8\x9bii trimi\xc8\x99i de organiza\xc8\x9biile culturale de la Bucure\xc8\x99ti s-au aflat \xc8\x99i scriitorii: N. Iorga, G. Co\xc8\x99buc, Octavian Goga, \xc8\x98t. O. Iosif, Victor Eftimiu. \xc3\x8en programul serb\xc4\x83rilor, pe l\xc3\xa2ng\xc4\x83 expozi\xc8\x9bii, conferin\xc8\x9be \xc8\x99i alte ac\xc8\x9biuni, a fost prev\xc4\x83zut \xc8\x99i un zbor demonstrativ al aviatorului Aurel Vlaicu: \xe2\x80\x9eCaragiale a pl\xc3\xa2ns de emo\xc8\x9bie v\xc4\x83z\xc3\xa2nd cutezan\xc8\x9ba \xc8\x99i m\xc4\x83iestria lui Vlaicu\xe2\x80\x9d (V. Eftimiu). Serbarea a fost apreciat\xc4\x83, \xc3\xaen ansamblu, ca \xe2\x80\x9ecea mai impun\xc4\x83toare manifesta\xc8\x9bie rom\xc3\xa2neasc\xc4\x83, din Transilvania, de la 1848 \xc8\x99i p\xc3\xa2n\xc4\x83 atunci\xe2\x80\x9d. Au mai fost prezen\xc8\x9bi la manifest\xc4\x83ri Sextil Pu\xc8\x99cariu \xc8\x99i J. Urban Jarnic._NEWLINE_\xe2\x80\x9eDe la \xc3\xaenceput Asocia\xc8\x9bia a fost a lui \xc8\x98aguna \xc8\x99i a lui Sulu\xc8\x9biu, \xc8\x99i a sibienilor \xc8\x99i a bl\xc4\x83jenilor ... \xc8\x99i aceasta alc\xc4\x83tuie\xc8\x99te \xc3\xaensu\xc8\x99irea ei de c\xc4\x83petenie \xc8\x99i cea mai scump\xc4\x83... Unde dezbin\xc4\x83 legea une\xc8\x99te cartea, lumina... \xe2\x80\x9d_NEWLINE_\xe2\x80\x94Nicolae Iorga\n_START_SECTION_\n25 de ani de activitate literar\xc4\x83\n_START_PARAGRAPH_\nLa 23 februarie 1901, un grup de prieteni au s\xc4\x83rb\xc4\x83torit 25 de ani de activitate literar\xc4\x83 a lui Caragiale. Pentru consemnarea evenimentului, scriitorul a pus aceast\xc4\x83 dat\xc4\x83 \xc8\x99i pe una dintre cele mai reu\xc8\x99ite fotografii ale sale. Evenimentul a devenit \xe2\x80\x9ena\xc8\x9bional\xe2\x80\x9d. Marii s\xc4\x83i prieteni - scriitori, arti\xc8\x99ti, ziari\xc8\x99ti, oameni politici - i-au organizat un banchet prezidat de Petre Gr\xc4\x83di\xc8\x99teanu. Au luat cuv\xc3\xa2ntul atunci, spre a-l omagia pe marele s\xc4\x83rb\xc4\x83torit: Delavrancea, Constantin Mille, Tache Ionescu, Alexandru Ciurcu \xc8\x99i actorul Iancu Brezianu. B.P. Hasdeu i-a trimis o felicitare foarte elogioas\xc4\x83 \xc8\x99i prieteneasc\xc4\x83. La banchet, maestrului i s-au oferit c\xc3\xa2teva daruri simbolice: o c\xc4\x83limar\xc4\x83 de bronz, un ceasornic de buzunar, o pan\xc4\x83 de argint \xc8\x99i un tablou pictat de I.V. Voinescu. \xc3\x8en acea zi, a fost tip\xc4\x83rit un num\xc4\x83r de revist\xc4\x83 festiv \xc8\x99i unic, pe opt pagini, cu titlul Caragiale. Pe copert\xc4\x83 avea un desen de N. S. Petrescu \xc8\x99i o caricatur\xc4\x83 de Constantin Jiquidi, iar textele - proz\xc4\x83 \xc8\x99i poezii - au fost semnate de cei mai de seam\xc4\x83 prieteni ai s\xc4\x83rb\xc4\x83toritului._NEWLINE_Evenimentul a consolidat argumentul cel mai conving\xc4\x83tor pentru etapa de consacrare deplin\xc4\x83 a marelui scriitor, care, prin comediile, schi\xc8\x9bele \xc8\x99i nuvelele sale, a c\xc4\x83ror for\xc8\x9b\xc4\x83 satiric\xc4\x83 este sim\xc8\x9bit\xc4\x83 p\xc3\xa2n\xc4\x83 \xc3\xaen prezent ca ne\xc3\xaentrecut\xc4\x83, a r\xc4\x83mas cel mai mare creator de tipuri \xc3\xaen dramaturgia rom\xc3\xa2n\xc4\x83, concur\xc3\xa2nd, ca \xc8\x99i Balzac, starea civil\xc4\x83. El a reconstituit o ampl\xc4\x83 imagine a societ\xc4\x83\xc8\x9bii contemporane, v\xc4\x83zut\xc4\x83 mai ales din unghiul comicului, dovedind un adev\xc4\x83rat geniu al situa\xc8\x9biilor dramatice \xc8\x99i al limbajului, care \xc3\xael situeaz\xc4\x83 printre marii comediografi ai lumii.\n_START_SECTION_\nJubileul de 60 de ani\n_START_PARAGRAPH_\n\xc3\x8en 1912, \xc3\xaen Rom\xc3\xa2nia au fost organizate ac\xc8\x9biuni de s\xc4\x83rb\xc4\x83torire a lui Caragiale, cu prilejul jubileului de 60 de ani, cu participarea celor mai importan\xc8\x9bi scriitori ai timpului. Marele dramaturg a r\xc4\x83spuns la numeroase ur\xc4\x83ri primite din \xc8\x9bar\xc4\x83 \xc8\x99i str\xc4\x83in\xc4\x83tate: \xe2\x80\x9eTr\xc4\x83iasc\xc4\x83 frumoasa \xc8\x99i cumintea limb\xc4\x83 rom\xc3\xa2n\xc4\x83! Fie \xc3\xaen veci p\xc4\x83strat\xc4\x83 cu sfin\xc8\x9benie aceast\xc4\x83 scump\xc4\x83 Carte-de-boierie a unui neam c\xc4\x83lit la focul at\xc3\xa2tor \xc3\xaencerc\xc4\x83ri de pierzanie\xe2\x80\x9d. \xc3\x8en martie, a refuzat subscrip\xc8\x9bia public\xc4\x83 propus\xc4\x83 de prof. Constantin R\xc4\x83dulescu-Motru, pentru a i se oferi o recompens\xc4\x83 na\xc8\x9bional\xc4\x83. \xc3\x8en prim\xc4\x83vara anului 1912 a sosit \xc3\xaen Rom\xc3\xa2nia cu scopul de a sus\xc8\x9bine \xc8\x99i a prezenta debutul lui Mateiu Caragiale prin publicarea \xc3\xaen revista Via\xc8\x9ba rom\xc3\xa2neasc\xc4\x83 a unui grup de poezii (1 aprilie 1912).\n_START_SECTION_\nPremii\n_START_PARAGRAPH_\nPentru piesele originale care \xc3\xaenregistrau cele mai multe reprezenta\xc8\x9bii, Teatrul Na\xc8\x9bional din Bucure\xc8\x99ti acorda \xc3\xaen primul deceniu al secolului trecut premii bienale. Printre autorii premia\xc8\x9bi \xc3\xaen luna aprilie 1912 s-au aflat: Dimitrie Anghel, pentru piesa Cometa; I. L. Caragiale, pentru piesele: D-ale carnavalului, O noapte furtunoas\xc4\x83 \xc8\x99i N\xc4\x83pasta; Victor Eftimiu, pentru piesele: Akim, Ariciul \xc8\x99i sobolul, Ave Maria, Cr\xc4\x83ciunul lui Osman \xc8\x99i \xc3\x8en\xc8\x99ir\'te M\xc4\x83rg\xc4\x83rite._NEWLINE_La 25 ianuarie 1885, Caragiale mai primise un premiu, tot de la Teatrul Na\xc8\x9bional, pentru piesa D-ale carnavalului, din partea unui juriu format din Vasile Alecsandri, B. P. Hasdeu, Titu Maiorescu, Grigore Ventura \xc8\x99i V.A. Urechia.\n_START_SECTION_\nOpera literar\xc4\x83\n_START_PARAGRAPH_\nOpera lui Ion Luca Caragiale cuprinde teatru (opt comedii \xc8\x99i o dram\xc4\x83), nuvele \xc8\x99i povestiri, momente \xc8\x99i schi\xc8\x9be, publicistic\xc4\x83, parodii, poezii._NEWLINE_Caragiale nu este numai \xc3\xaentemeietorul teatrului comic din Rom\xc3\xa2nia, ci \xc8\x99i unul dintre principalii fondatori ai teatrului na\xc8\x9bional. Operele sale, \xc3\xaen special comediile sunt exemple excelente ale realismului critic rom\xc3\xa2nesc.\n_START_SECTION_\nConsidera\xc8\x9bii estetice\n_START_PARAGRAPH_\nElaborat \xc3\xaen 1896, studiul C\xc3\xa2teva p\xc4\x83reri reprezint\xc4\x83 un adev\xc4\x83rat \xe2\x80\x9ebreviar\xe2\x80\x9d al esteticii scriitorului. Socotit de unii comentatori un naturalist, un zolist \xc3\xaen nuvelele sale psihologice, op\xc8\x9biunea estetic\xc4\x83 a scriitorului este categoric\xc4\x83 \xc8\x99i definitorie pentru idealul de art\xc4\x83 ca sintez\xc4\x83 a fantaziei: \xe2\x80\x9enoi nu \xc3\xaen\xc8\x9belegem o oper\xc4\x83 de art\xc4\x83 din mult, ci din ceva, \xc3\xaen\xc8\x9belegem un ce dintr\xc2\xb4un cum\xe2\x80\x9d (s.n.). Condi\xc8\x9bia obligatorie a artei este talentul, puterea de inven\xc8\x9bie a scriitorului, expresivitatea \xc8\x99i niciodat\xc4\x83 considerente de \xc8\x99coal\xc4\x83, de grup social sau de curent literare, saturate de teorii \xc8\x99i de erudi\xc8\x9bie f\xc4\x83r\xc4\x83 sens: \xe2\x80\x9eA crea - a apuca din haosul inform elemente brute, a le topi \xc3\xaempreun\xc4\x83 \xc8\x99i a le turna \xc3\xaentr\xc2\xb4o form\xc4\x83, care s\xc4\x83 \xc3\xaembrace o via\xc8\x9b\xc4\x83 ce se diferen\xc8\x9biaz\xc4\x83 \xc3\xaentr\xc2\xb4un chip absolut hot\xc4\x83r\xc3\xaet de tot ce nu este ea - aceasta este puterea naturii \xc8\x99i a artistului. \xc8\x98i aceast\xc4\x83 putere, la artist o numim talent. Talentul este deci puterea de expresivitate ce o au \xc3\xaendeosebi unii, pe l\xc3\xa2ng\xc4\x83 iritabilitatea ce o au to\xc8\x9bi\xe2\x80\x9d.\n_START_SECTION_\nAprecieri critice\n_START_PARAGRAPH_\nCaragiale este prezentat ca ap\xc4\x83r\xc4\x83tor \xc3\xaenver\xc8\x99unat al scrisului s\xc4\x83u, lupt\xc3\xa2nd cu editorii, pentru ca ace\xc8\x99tia s\xc4\x83-i respecte textul integral, ortografia \xc8\x99i punctua\xc8\x9bia. Con\xc8\x99tiin\xc8\x9ba de artist impecabil \xc8\x99i scrupulozitatea sa sunt m\xc4\x83rturii exprimate \xc3\xaen numeroasele scrisori c\xc4\x83tre amici c\xc4\x83rora le face repro\xc8\x99ul \xe2\x80\x9esosului gre\xc8\x99elilor de ortografie \xc8\x99i punctua\xc8\x9bie\xe2\x80\x9d \xc8\x99i a \xe2\x80\x9eenormelor gre\xc8\x99eli fundamentale\xe2\x80\x9d. Sic\xc4\x83 Alexandrescu a propus o tip\xc4\x83rire corect\xc4\x83, la baza c\xc4\x83reia s\xc4\x83 stea un text confruntat \xc8\x99tiin\xc8\x9bific cu edi\xc8\x9biile \xe2\x80\x9eSocec\xe2\x80\x9d, \xe2\x80\x9e\xc8\x98araga\xe2\x80\x9d, cu manuscrisele lui Caragiale, \xe2\x80\x9eun text \xc3\xaen care ortografia marelui scriitor s\xc4\x83 fie repus\xc4\x83 \xc3\xaen drepturi, \xc8\x9bin\xc3\xa2ndu-se seam\xc4\x83, riguros, consecvent, dar cu mult discern\xc4\x83m\xc3\xa2nt de ultimele reguli academice stabilite\xe2\x80\x9d._NEWLINE_A. E. Baconski schi\xc8\x9beaz\xc4\x83 unele \xe2\x80\x9e\xc3\xaenrudiri \xc8\x99i vecin\xc4\x83t\xc4\x83\xc8\x9bi\xe2\x80\x9d \xc3\xaentre Caragiale \xc8\x99i Tudor Arghezi. La ambii este evident acela\xc8\x99i patriotism, aceea\xc8\x99i \xc8\x9bint\xc4\x83 a satirei, lovind \xc3\xaen categoriile profesionale cu o spoial\xc4\x83 de cultur\xc4\x83, cu un jargon fran\xc8\x9buzit. Baconski remarc\xc4\x83 la am\xc3\xa2ndoi \xe2\x80\x9epasiunea pentru stil, pentru o anumit\xc4\x83 arhitectur\xc4\x83 stilistic\xc4\x83, mai simpl\xc4\x83 la Caragiale, mai savant\xc4\x83 la Arghezi\xe2\x80\x9d._NEWLINE_Nicolae Steinhardt a constatat \xc3\xaen eseul s\xc4\x83u, Secretul\xe2\x80\x9d Scrisorii Pierdute\xe2\x80\x9d, c\xc4\x83 opera lui Caragiale a fost citit\xc4\x83 p\xc3\xa2n\xc4\x83 \xc3\xaen 1975 din dou\xc4\x83 perspective. Perspectiva \xe2\x80\x9est\xc3\xa2ngist\xc4\x83\xe2\x80\x9d (av\xc3\xa2ndu-i ca reprezentan\xc8\x9bi pe Alexandru Piru \xc8\x99i Ovid S. Crohm\xc4\x83lniceanu) era caracterizat\xc4\x83 prin supralicitarea criticii burgheziei rom\xc3\xa2ne\xc8\x99ti, considerat\xc4\x83 \xe2\x80\x9edreapta\xe2\x80\x9d rom\xc3\xa2neasc\xc4\x83, a viciilor \xc8\x99i a regimului ei politic, \xc8\x99i cea \xe2\x80\x9ena\xc8\x9bionalist\xc4\x83\xe2\x80\x9d, av\xc3\xa2ndu-i ca reprezentan\xc8\x9bi pe N. Grigorescu, Nicolae Iorga, Lovinescu, N. Davidescu, care \xc3\xael blamau pe scriitor pentru pretinsa ur\xc4\x83 fa\xc8\x9b\xc4\x83 de neamul s\xc4\x83u. Nicolae Steinhardt a introdus a treia perspectiv\xc4\x83, a unui Caragiale profund cre\xc8\x99tin, creatorul unei lumi \xc3\xaen care atmosfera general\xc4\x83... e bl\xc3\xa2nde\xc8\x9bea, st\xc3\xa2lp al cre\xc8\x99tinismului._NEWLINE_Comediile domnului Caragiale este o lucrare scris\xc4\x83 de Titu Maiorescu din dorin\xc8\x9ba de a-l ap\xc4\x83ra pe scriitor de atacurile din presa contemporan\xc4\x83, care \xc3\xael acuzau de imoralitate (acuza\xc8\x9bie bazat\xc4\x83 pe lumea personajelor de joas\xc4\x83 spe\xc8\x9b\xc4\x83 \xc3\xaen piesele sale). Pornind de la constatarea c\xc4\x83 tipurile \xc8\x99i situa\xc8\x9biile din comediile lui Caragiale erau inspirate din realitatea social\xc4\x83 a timpului, Maiorescu atr\xc4\x83gea aten\xc8\x9bia c\xc4\x83 artistul recrea realitatea dintr-o perspectiv\xc4\x83 ideal-artistic\xc4\x83, f\xc4\x83r\xc4\x83 nicio preocupare practic\xc4\x83, \xc3\xaen sensul c\xc4\x83 el generaliza._NEWLINE_Mihai Ralea spunea despre lumea lui Caragiale c\xc4\x83 \xe2\x80\x9ee minunat\xc4\x83: e o lume absolut paradisiac\xc4\x83, f\xc4\x83r\xc4\x83 griji \xc8\x99i f\xc4\x83r\xc4\x83, cum se spune azi, \xc3\xaen limbaj mistic, f\xc4\x83r\xc4\x83 cine \xc8\x99tie ce problematici interne. Oamenii r\xc3\xa2d, petrec \xc8\x99i se bucur\xc4\x83. (\xe2\x80\xa6) Caragiale, cel mai na\xc8\x9bional scriitor, cel care a \xc3\xaen\xc8\x9beles mai bine firea noastr\xc4\x83, ne-a l\xc4\x83sat \xc8\x99i acest aspect. Rom\xc3\xa2nul care nu-\xc8\x99i pierde cump\xc4\x83tul \xc3\xaen fa\xc8\x9ba crizei. Literatura sa e tonic\xc4\x83 \xc8\x99i plin\xc4\x83 de consola\xc8\x9bie ast\xc4\x83zi.\xe2\x80\x9d_NEWLINE_Pe de alt\xc4\x83 parte, I. Constantinescu afirma: \xe2\x80\x9eTeatrul lui Caragiale este nonpsihologic, nu ca o caren\xc8\x9b\xc4\x83 a artei dramaturgului: stilul popular \xc8\x99i gritesc al comediei sale este prin el \xc3\xaensu\xc8\x99i antipsihologic. (\xe2\x80\xa6) \xc3\x8en cazul celor mai importante figure comice, Caragiale p\xc4\x83streaz\xc4\x83 foarte pu\xc8\x9bin din structura tipului tradi\xc8\x9bional. Prin distrugerea unit\xc4\x83\xc8\x9bii personajului \xc8\x99i a umanit\xc4\x83\xc8\x9bii lui, prin crea\xc8\x9bia omului dezorientat \xc3\xaen afara vie\xc8\x9bii morale, cu comportament discontinuu, o omului f\xc4\x83r\xc4\x83 calit\xc4\x83\xc8\x9bi, dramaturgul roman este unul dintre creatorii structurii eroului farsei moderne.\xe2\x80\x9d _NEWLINE_\xc3\x8en opera Studii critice, 1890, Constantin Dobrogeanu-Gherea spunea c\xc4\x83 \xe2\x80\x9eAnaliza psihic\xc4\x83 a tipurilor nu e destul de ad\xc3\xa2nc\xc4\x83, tipurile sunt mai ales descrise \xc8\x99i analizate din punctul de vedere exterior. Ad\xc3\xa2ncile mi\xc8\x99c\xc4\x83ri suflete\xc8\x99ti, cari caracterizeaz\xc4\x83 mai ales pe om, ori lipsesc, ori sunt f\xc4\x83cute cu mai pu\xc8\x9bin\xc4\x83 m\xc4\x83iestrie dec\xc3\xa2t caracterizarea tipului \xc8\x99i caracterului exterior.\xe2\x80\x9d_NEWLINE_\xc8\x98erban Cazimir scria \xc3\xaen Sensurile trec, \xc3\xaentrebarea r\xc4\x83m\xc3\xa2ne c\xc4\x83: \xe2\x80\x9enici o alt\xc4\x83 problem\xc4\x83 a recept\xc4\x83rii lui Caragiale n-a produs at\xc3\xa2tea divergen\xc8\x9be ca \xc3\xaencercarea de a defini viziunea sa asupra omului, atitudinea sa fa\xc8\x9b\xc4\x83 de propriile pl\xc4\x83smuiri, semnifica\xc8\x9bia distinct\xc4\x83 a r\xc3\xa2sului caragialesc.\xe2\x80\x9d'